Sadanattant illejla l-Ministru Helena Dalli indirizzat żgħażagħ Ewropej li jinsabu Malta biex jiddiskutu l-libertajiet ċivili fl-isfond Ewropew. Fiċ-Ċentru Laburista fil-Ħamrun il-Ministru Dalli qalet li bħalissa għaddej ix-xogħol biex titħejja l-liġi dwar l-identità tal-persuna biex wara titressaq għad-diskussjoni parlamentari. Dr Dalli wriet it-tama li l-liġi tal-Unjoni Ċivili tkun għaddiet mill-Parlament sal-aħħar ta’ din is-sena. Spjegat li l-Ministeru tagħha qed jaħdem biex l-ebda minoranza ma titħalla tgħaddi minn tbatija minħabba xi forma ta’ diskriminazzjoni bbażata fuq sess, razza jew orjentazzjoni lanqas jekk tkun persuna waħda. Qalet li kif daħlet fl-uffiċċju tagħha sabet il-każ ta’ Joanne Cassar u ressqitu quddiem l-kabinett immedjatament biex ikun approvat li għandu jintlaħaq ftehim barra l-Qorti, bil-Kabinett approva dan mill-ewwel. Il-Ministru Dalli qalet li fi tmien xhur il-Gvern għamel ħafna xogħol biex il-libertajiet ċivili jingħataw spinta ‘l quddiem u għalkemm ammettiet li fadal xi jsir l-ikbar ostaklu huwa biex jitbiddel il-mod kif il-poplu jaħseb fuq id-drittijiet ċivili. Qalet li flimkien mal-Ministeru tal-Edukazzjoni qed issir ħidma biex l-edukazzjoni neċessarja tasal minn kmieni fil-ħajja tat-tfal.